Kjaer maradna Palermóban
A dán válogatott védő BL-induláshoz kötötte hűségét.
Az idei átigazolási pletykák egyik kiemelt figurája, Simon Kjaer úgy fogalmazott, hogy nem szeretné elkapkodni a klubváltást, s amennyiben klubcsapata, a Palermo BL-indulást érő helyen végez, szívesen meghosszabbítja szerződését a szicíliaiakkal. A védelem közepén, de a szélén is otthonos védőt a Juventus, az Arsenal, a Chelsea, a MU és a Real Madrid is vinné.

„A jövőm?” – tette fel a kérdést a Palermo hivatalos honlapján. „Szeretnék a Bajnokok Ligájában játszani, és amennyiben kivívjuk a szereplés jogát, nincs okom odébbállni. Még három év hátravan a szerződésemből, s jelenleg csakis a Palermóra koncentrálok. Meg kell nyernünk a hátralévő két bajnokinkat. A Sampdoria elleni döntőnek is felfogható, hisz ha nem nyerünk, az Atalanta elleni találkozónak már nem lesz fontossága.”
Foci